“บีวายดี” รุกคืบ “เจิ้งโจว” จ่อตั้งฐานผลิตแบตฯ EV มูลค่ากว่า 1.2 พันล้านดอลล์
บริษัทผลิตรถยนต์ไฟฟ้ารายใหญ่ “บีวายดี” วางแผนลงทุนสร้างโรงงานผลิตแบตเตอรี่รถยนต์ไฟฟ้าในจีน มูลค่า 1.2 พันล้านดอลลาร์
บริษัทผลิตรถยนต์ไฟฟ้ารายใหญ่ “บีวายดี” วางแผนลงทุนสร้างโรงงานผลิตแบตเตอรี่รถยนต์ไฟฟ้าในจีน มูลค่า 1.2 พันล้านดอลลาร์
14 ก.พ. 2566

สำนักข่าวรอยเตอร์ รายงานตามเอกสารการประเมินสิ่งแวดล้อมว่า บริษัท บีวายดี จำกัด (BYD) บริษัทผลิตรถยนต์ไฟฟ้ารายใหญ่ที่สุดของโลก วางแผนจะลงทุนสร้างโรงงานผลิตแบตเตอรี่รถยนต์ไฟฟ้าของตนในจีน มูลค่า 1.2 พันล้านดอลลาร์
โดยเอกสารการประเมินสิ่งแวดล้อมที่ได้เผยแพร่บนเว็บไซต์ของรัฐบาลเมืองเจิ้งโจวเมื่อวันศุกร์ (10 ก.พ.) เพื่อขอความคิดเห็นจากสาธารณชนเกี่ยวกับโครงการดังกล่าว ระบุว่า ฟินดรีมส์ เทคโนโลยี (FinDreams Technology) หน่วยแบตเตอรี่ของทางบริษัท BYD มีแผนจะสร้างโรงงานที่สามารถผลิต “เบลดแบตเตอรี่ (Blade Battery)” ที่สามารถผลิตไฟฟ้าได้ 40 กิกะวัตต์ชั่วโมงต่อปีที่เมืองเจิ้งโจว มณฑลเหอหนาน
อนึ่ง “เบลดแบตเตอรี่” ของ BYD เป็นแบตเตอรี่ชนิดลิเทียมไอรอนฟอสเฟต (LFP – Lithium Iron-phosphate) ที่มีลักษณะเป็นแผ่นคล้ายใบมีดวางเรียงต่อกันเป็นแนวยาวในแบตเตอรี่แพ็ก ซึ่งนายหวัง ฉวนฝู ประธานบริษัท BYD ได้ระบุว่า เบลดแบตเตอรี่ปลอดภัยกว่าแบตเตอรี่แบบอื่น ๆ ตามท้องตลาด และไม่ติดไฟเบลดแบตเตอรี่นี้เป็นแหล่งพลังงานของรถยนต์ไฟฟ้าของ BYD ที่ขายดีที่สุดอย่างรถยนต์ไฟฟ้าส่วนบุคคลรุ่นฮั่น (Han) กับรุ่นซีล (Seal) ซึ่งเป็นคู่แข่งกับรถเทสลา โมเดล 3 (Tesla Model 3) ในจีน